  Туспуктэм: vk.com (Александр Бречалов) Наталия Сильвестрова Удмуртиын гурт возёсын ужасьёслы 22 корка пуктӥзы. Ужъёсты «Комплексное развитие сельских территорий» программая быдэстӥзы. Со сярысь элькун тӧро Александр Бречалов «ВКонтакте» мерлыко вотэсысь бамаз ивортӥз. Кез ёросын укмыс юртъёс дась ни. Отын вить гурт возёсъёсысь зоотехникъёс, пудо-живот вордӥсьёс, бригадир, пудо эмъясь, механик, тракторист улозы. Шаркан ёросын вить корка пуктӥзы, Алнаш ёросын – куинь, Дэри ёросын – кык, Вотка, Дэбес но Юкаменск ёросъёсын – быдэн одӥг. Глаз ёросын 12 коркаосын ужъёсты йылпумъяло ни. Троссэ со пӧлысь Кечпигуртын (Удмуртские Ключи) пуктӥзы. Отын «Комплексное развитие сельских территорий» программая сюресэз асфальтэн шобыртӥзы, ву но тыл кыскизы.  Коркаосты гурт возёсъёслэн куриськонъёссыя но соослэн юрттэменызы пукто. Вить ар ужаса, ужасьёс юртсэс дунызлэсь 10 процентсэ тырыса басьтыны быгатозы, 10 ар ужаса – одӥг процентсэ гинэ. Оглом 2023-тӥ арын 12 ёросын 84 корка пуктыны чакламын. Тодэ вайытом, Удмуртиын 2024-тӥ арын 200-лэсь трос коркаосты рос-прос тупатъялозы. Тегъёс: гуртвозёс корка лэсьтӥськон Удмуртия  